text: Ny topchef: Billund er Legos hjemsted og hovedstad
  08 december 2016 kl. 06.27
  Billund skal fortsætte med at være det ubestridte centrum for Lego. Det fastslår selskabets nye direktør Bali Padda, der overtager direktørposten efter Jørgen Vig Knudstorp.
  Bali Padda tager efter nytår over fra Jørgen Vig Knudstorp, som i stedet skal stå i spidsen for den nye enhed Lego Brand Group - og ikke mindst bliver Jørgen Vig Knudstorp ny  formand for Lego-koncernens A/S-bestyrelse fra maj 2017.  Det meddelte Lego tirsdag.
  Bali Padda har været ansat i Lego-koncernen i 14 år og står i spidsen for Operations, samtidig med at han også er overordnet ansvarlig for People and Organisational Development.  Gennem de seneste 10 år har han været medlem af Lego-koncernens øverste ledelse. 
  Legos nye topchef er 60 år, født i Indien og flyttede til England som 12-årig, hvor han fortsat bor i weekenderne.
  